Ճեզիրէի եւ Եփրատի շրջանը Հալէպի թեմին կապուելէ ետք, 1938 թուականին կը դառնայ Պատրիարքական Փոխանորդութիւն եւ կը յանձնուի Կիւրեղ Եպիսկոպոս Զոհրապեանին, որ կը կազմակերպէ Առաքելութիւնը մինչեւ 1952: Անոր կը յաջորդէ Յովսէփ Վարդապետ Ճենանճի: Գամիշլի կը դառնայ 29 Յունիս 1954 թուականին Եպիսկոպոսական Թեմ, որուն առաջին Թեմական Առաջնորդը կը հանդիսանայ Յովսէփ Եպիսկոպոս Ճենանճի: Անոր կը յաջորդէ Գրիգոր Եպիսկոպոս Այվազեան (1972-1988): Անդրէաս Եպիսկոպոս Պետողլեան կ’անուանուի Պատրիարքական Կառավարիչ (1988-1990), ապա Թեմական Եպիսկոպոս կ’ընտրուի Յովսէփ Եպիսկոպոս Առնաութեան (1990-1992):